डोपिंग : तीन एथलीटों के बी नमूने भी पॉजीटिव  
सिनि जोस, जौना मुमरू और टियाना मेरी थॉमस के बी नमूने भी पॉजीटिव पाए गए, जिससे इन पर दो साल का प्रतिबंध लगाया जा सकता है।
सिनि जोस, जौना मुमरू और टियाना मेरी थॉमस के बी नमूने भी पॉजीटिव पाए गए, जिससे इन पर दो साल का प्रतिबंध लगाया जा सकता है। तीनों के बी नमूने की जांच राष्ट्रीय डोप टेस्ट प्रयोगशाला में सोमवार को की गई थी। शुक्रवार को मिले नतीजों में इनके डोप टेस्ट में नाकाम रहने की पुष्टि हो गई है।  सिनि और जौना को मेथांडियोनोन के सेवन का दोषी पाया गया था, जबकि मेरी थॉमस को प्रतिबंधित एपिमेथांडियोल के सेवन का दोषी पाया गया। इनके ए नमूने 11 से 14 जून को बेंगलुरु में अंतर राज्य टूर्नामेंट के दौरान लिए गए थे।  नाडा के एक सूत्र ने बताया कि सिनि, जौना और मेरी थॉमस के बी नमूने भी पॉजीटिव पाए गए। अब वे नाडा की अनुशासन पैनल के सामने पेश होंगी और दोषी पाए जाने पर दो साल का प्रतिबंध लग सकता है। इन सभी ने खुद को बेकसूर बताते हुए कहा है कि अभ्यास के दौरान लिए गए विटामिन सप्लीमेंट में प्रतिबंधित पदार्थ हो सकता है।  सिनि राष्ट्रमंडल और एशियाई खेलों की स्वर्ण पदक विजेता महिला रिले टीम की सदस्य हैं, जबकि जौना एशियाई खेलों की 400 मीटर बाधा दौड़ में चौथे स्थान पर रहीं। मेरी थॉमस पिछले साल ढाका में दक्षिण एशियाई महासंघ खेलों की स्वर्ण पदक विजेता रिले टीम की सदस्य थीं।